

خريف الحب / للكاتبة خياله،،والخيل عشقي
من منا لايحلم بالحب،من منا لا يبحث عنه.
من منا لا يتخيله عملاقا يمشي بيننا فيوزع عطايه وهباته بعشوائيه على قلوب البشر.
عندما نحلم بالحب نتخيل عالما رائعا نعيش فيه
نتخيل قلوب تحلق في سماء الحب، وتسبح في كلمات الشوق والغزل.
قلوب تتهادى بلهفه مغلفة بخجل نحو عشاقها…
لكن!! هل هذا حال كل المحبين؟
هل كل قلبا احب وجد من يحبه؟
هل كل عاشق وجد من تمناه حبيبا وقد بادله الحب؟
بحثت كثيرا في دروب المحبين،وتهت في حكاياهم ..
صادفت قلوبا نمت حبا وازهرت براعمها لتغدو زهرة ندية تفوح بأروع العطور..
وفجعت بقلوبا قوبلت بالرفض والنكران فكسرت..
وجدت قلوبا غلفها السواد..الحزن..فركنت إلى الصمت وعاشت في الظل بعد خاب أملها في قلوبا احبتها بصدق..
صدمت بقلوبا اماتها الاهمال،فذبلت واصفرت اوراقها وسقطت أمام ريح الخريف البارده،فأضحت شجرة جرداء في صحراء قاحله،فتركت ورائها جسدا بلا حياة..
جسدا اماته غدر.. قسوة.. تجاهل.. خيانة من احب
إيها الحب… لماذا تعذب قلوبا لطالما تاقت إليك،فبحثت عنك! ؟
بحثت في كتب الحكماء والعقلاء.. تهت في ازقة الحب الملتويه لعلي اجد جوابا لسؤالي إيها الحب..
مررت بكل قلب ❤ سألته فأجابني: إنه قدري.. !اقنعني الجواب.. نعم إيتها القلوب إنها الأقدار..
اقدارانا التي رسمها الله عز وجل لنا..
رسم لقلوب أن تحب بعضها.
ورسم لقلوب أن تحب.. فتكره وترفض.
ورسم لقلوب أن تلتقي صدفه.. فتحب في صمت.
ورب صدفه خيرا من الف ميعاد..
رب صدفه خيرا من الف ميعاد..
فكانت لها نهايه بدأها الخالق منذ البدايه، فتبعتها القلوب في رحله،وهي لا تدري في أي قلبا سترسو..
سأتبع رحلتهم ..لأعرف مصير تلك القلوب .. وأرحب بكم في رحلتي لتعرفوا مصيرهم مثلي..
رحلتنا ستنطلق قريبا… فلا تفوتكم…..
خياله،،والخيل عشقي


رد: خريف الحب / للكاتبة خياله،،والخيل عشقي
السلام عليكم ورحمة الله وبركاته
كيفكم حبايبي.. يارب تكونوا بخير
رح انزل روايتي الاولى(خريف �� الحب) ولا احلل اي شخص ينقلها بدون اسمي
ان شاء الله مارح اطول عليكم في تنزيل الاجزاء واتمني تنال اعجابكم… ارحب بالنقد الهادف ..وبصراحه لسلتني محتاسه وشغلة تنزيل الروايه جديده عليا… .فسامحوني عالقصور ..وزحلقوا لي وعدولي اي خطأ غير مقصود……
روايتي تنتقل احداثها من الحاضر للماضي والعكس… يعني لازم تركيز…. .
يلاحبايبي خذوا لكم ركن هادي.. وكوب القهوه الحلو .. ارتاحوا في جلستكم.. واربطوا احزمة الأمان… ووبسم الله..
خريف �� الحب
الورقه�� الأولى (جده)
وصلت قاعة الأفراح مع لبنى فسخوا عباياتهم وحطوها في الامانات واخذوا رقمهم…. وقفت قام المرايا اللي في مدخل القاعه.. شيكت على لبسها وشعرها الناعم اللي واصل لاخر ظهرها، اما مكياجها اللي كان عباره كريم مرطب، وروج فوشي زادت عليه، وكحلها الاسود اللي برز لون عيونها العسليه الفاتحه.. بخت عطرها بكثافه واستنشقته بعمق علشان تهدي نفسها ..لفت ل لبنى اللي كانت تراقب تعابير وجهها بقلق وكأنها تدور على تعبير معين…
لبنى /راجعي نفسك ..ترى مؤيد مستني برا على أمل أنك تغيري رأيك
ابتسمت بحب وهي تمسح على خد لبنى بخفه/ماجيت علشان ارجع.. وتابعت بمرح/بعدين ليا فتره عن الزواجات ،نبارك ونعمل الواجب ونتوكل.
مشت وهي تتجاهل همسات توصلها من هناوهناك ..اللي تقول ماعندها احساس ليه جات.. واللي ياحرام شكلها مغصوبه عالجيه واللي طيب ليه؟ شكلهامره حلووه
وصلت جهة الأستقبال اهل العروسه عاليمين وزادت ابتسامتها وثقتها بنفسهاوهي تسمع شهقاتهم المستنكره وجودها الليله ..
سلمت على ام العروسه بالخد وباست راسها/الف مبروك،منه المال ومنها العيال والله يتمم لهم على خير.
ردت ام العروسه بارتباك/الله يبارك فيكي،محد قال انك جايه،كنت استقبلتك عالباب علشان قدرك.
ردت بثقه تقهر/الله يعلي مقدارك..وقدري مايوصله استقبال عالباب ولاحتى ضرب بنادق.
سلمت عالبقيه وتركتهم وراحت جهة اهل العريس
الف الف مبروك يا بنات… الحمد لله اللي وصلكم لذا اليوم .
ليلى بغرور/يبارك فيكي ..
لطيفه بنفس الغرور وهي تطالعها من فوق لتحت باحتقار/ لو قلتي انك جايه ..كان حجزنا لك في اي مشغل بدل مني تفشي كذا
ردت لبنى/الحمد لله جمالها ربااااااني ،يعني ما يحتاج جالون بويا علشان يادوووب تبين حلوه
ليلى بحده/نعم اخت لبنى ،،ايش قصدك ،مو كفايه سايبتنا وقاعده معها واحنا محتاسين هنا
لبنى ببرود/موقصدي شي ،بس اللي على راسه بطحه ايش يسوي؟ وحطت اصبعها على راسها وتابعت/ومزاجي اجي دحين واقعد مع اللي احبهم ،و
قاطعتهم بدلع لايق عليها/لولو،اتأخرنا عالبنات ..تلقيهم ماشربوا حتى القهوه وهم يستنونا.. ومسكت يدها وراحوا وسابوهم يغلوا
انتي من جدك تردي عليهم ،طنشيهم.
لبنى بقهر/وووع يرفعوا الضغط،مالت عليهم.
ضحكت من قلب/هههههههههههههه سبحان من خلق وفرق هههههههههه ما كأنكم اخوات.
مشوا لجهة الكوشه وهما يسلموا على الحريم ******** اللي مستغربين حضورها واللي اختلفت نظراتهم بين شماته.. حزن..استغراب.
وصلت لطاوله عليها حرمه لفت من ورائها وغطت عيونها،فزت الحرمه وحاولت تفك الايدين اللي على وجههاوووبدهشه/جورييييي!!
ضحكت بشقاوه وهي تلف عليها وتحضنها بحب/ياعيون وقلب جوري انتي .
الحرمه بزعل وهي تبكي/ليه جيتي ،انا قلت ساعتين وراجعه.
جوري باستهبال وهي تمسح دموع الحرمه بيدها/جايه احرس الجمال.. وصفرت بأعجاب /صايره عروسه ياام خالد، شوفي الحريم كيف مبحلقين ،قل اعوذ برب الفلق من عينهم..
ام خالد /هههههه يقلع شيطانك اي عروسه استحي يا بنت.
جوري وهي تزيد لها الروج/انتي ماعليكي انا بشوف مواصفات العرسان واقعد معاكي وننقي ياجميييل.
ام خالد بصدق/ ربي يسعدك ويعوضك خير.
جوري وهي تبوس راسها/ دامك راضيه عليا خلاص عوضني،وخلاص فكيها يلا ..قايله لاتتفرجي هندي يأثر عليكي،هههههههه وانتي عارفتني دمعتي جاهزه وماصدق احد يعزم عليا ههههههههههه.
وبعدين ليه سايبه ضيوفك.
ام خالد/ انت ماعزمت احد،مو هما قعدوا وراه لين عمل اللي في راسه،يختلصوا.
جوري برجاء/يمه.. اذا انا جيت بنفسي علشان ماكسر فرحته ،تقومي انتي تجيب لنفسك الكلام.
لبنى بقهر/اهاا جايه علشانه، انتي بتجلطيني .
جوري بحده / جبتك عون صرتي فرعون.
ام خالد/خلاص فكونا،وراحت.
الله الله، احنامنقعوعين زي الرز لينا ساعه ،وانتم هنا تتضحكوا وتتغزلوا في بعض هاا.
التفتتوا لقوا بنات جيرانهم..ساره،فاطمه، حنان.
لبنى بعصبيه/بلاغزل بلا هم، الا رفع ضغط،تعالوا خذوها قبل مارتكب جريمه.
ساره باستغراب/خير ياطير.
جوري تسلم عليهم بشوق/هلا والله بالحلوااات. وحشتووووووووني يا دبب.
لبنى/قال ايه الهانم شايله هم حبيب القلب لايزعل وهوا مو داري عن اهلها.
فاطمه تغير الموضوع وبصوت عالي/ياهووووا ارحمينا شويه، ايش بقيتي للعروسه هاا، ايه الحلاوه دي يابت.
ساره ماشيه معاها/انا اقول الشارع كان مظلم ..اتاري القمر نازل يتمشى عندنا.
حنان/تعالي احصنك،وقولي ايش سر الجسم الحلو دا.. واللي انا مارح اقوله لساره اساسا.
جوري والبنات/هههههههههههههههههههههههه.
ساره وهي تضرب فاطمه على راسها/انقلعي ياحيوانه ،ليه شايفتني برميل مادخل من الباب.
جوري وتشد خدود ساره/ياناسووووا عالخدود المكلبزه،فديتها الجميله،قهرانيين ،ايش فهمهم في الجمال دول.
ساره تبوس جوري وتدور بجسمها تستعرض. حنان تمسك فمها بتمثيل/وووووع،وووع. فاطمه وهي تتخبى وراء لبنى /هههههه على ايه ننقهر ياحسره! عالدهون ولا عالشعر الحرير. (ساره مو متينه بس جسمها مربرب وشعرها شويه ممو)
ساره وهي تسوي حركات بيدها تحرهم/ والله دهون ،شعر حرير،عاجبني وكفايه جوجو شهدت لي.
جوري تضحك/وانا اشهد هههههههههههههه بنات خلاص ريقي نشف من الضحك والحريم ههههههههه هيموتوا ويعرفوا بنضحك ليه.
لبنى بعد ماشرت لهاساره /ترى من جد محلوه والفستان هياكل منك حته.
جوري صارت تدور بخفه على نفسها/ترررررررررااااااااا، How do I look
(كيف شكلي)
البنات بصوت واحد /ووواووووو.
خجلت من كلامهم وخدودها حرمت/ترى بصدق ،بعدين ماتعرفوا تقابلوني غير بموعد،تعرفوا الناس الجميله اللي مثلي ..احمم احم عليها طلب. ههههههههههه.
ضحكوا على تواضعها وخجلها ،كل محد مدحها تغير الموضوع وتقلبها تريقه وضحك .فعلا كانت جميله خلوني اوصف لكم جوري، ( بيضاء. عندها غمازه في خدها اليمين شعرها بني فاتح وناعم. خشمها وسط. وفمها وسط بس شفايفها حلوه ورويانه. اما عيونها فهي اللي تميزها عيونها وسيعه ورموشها كثيفه وطويله لونها
عسليه فاتحه جدا )
كانت لابسه فستان دانتيل كحلي باكمام طويله وماسك عالجسم ومن تحت سمكه وذيل طويل وشعرها تركته بطوله لاخر ضهرها ومثبته غرتها من قدام بطوق كريستال كانت جذابه اكثر من انها جميله
بالذات مع ابتسامتها اللي ماتفارقها .
جوري وهي ترمش بعيونها بدلع/بناااااات،
يعني القمر اتنازل وجاكم اليوم وانتوا القهوه ولا شاي ولا اكل.
لبنى/هههههه قمر جيعان.
جوري تبوز/تراه زواج يعني اكل وحش وفله ورقص، ولا برجع البيت ابرك لي.
ساره وهي تجلسها عالطاوله/اقول عن الهياط الزايد .انثبري بس. صرخوا البنات وصفرواوهم يصفقوا/حركات ..بنت الرياض رجعت لأصلها.
ساره تصب قهوه/وانا صادقه ،تهايط على روسنا،حش.،ورقص،وهي لاحشينا صارت رابعه العدويه،ورقص ماسكتلنا ماحبه وماعرفه


رد: خريف الحب / للكاتبة خياله،،والخيل عشقي
ومر الوقت في حش وتنكيت والكل يحاول ينسيها همها.
قربت الزفه والحريم لبسوا العبايات لان العريس بينزف،وراحوا البنات يجيبوا العبي.
ساره باستغراب/جوجو.. ليه لبستي العبايه؟
جوري /مؤيد ومازن بيدخلوا.
بدات الزفه،ودخلت العروسه على انغام رومنسيه كانت قمه في الجمال بفستانها الابيض كانها اميره وصلت للكوشه وغطوها بجلال ابيض، وبعدها دخل العريس،كان شكله ملفت بالبشت الاسود والسكسوكه اللي زادته جمال ،وكان معاه اثنين شباب في العشرينات مايقلوا عنه في الجمال والشياكه ومعاهم طفل ما تجاوز 3 سنوات لابس ثوب ودقله حجازيه كان ياخذ العقل بشعره الاشقر وعيونه العسليه.
استقبلتهم ام خالد بمباخر العود ولبنى ولطيفه وليلي ومعاهم بنت لابسه فستان وردي منفوش وشعرها رافعته بتاج وصاروا يسلموا عليه وبدوا البنات يرقصوا..
جوري كانت تراقبهم وفي قلبها حسره حمدت ربها انها لابسه نقاب ولا كان اللي مايشتري يتفرج على قولة اخوانا المصريين. لبنى والشباب اكتفوا بالتصفيق وهم واقفين على جنب ويتكلموا اشرت لهم لبنى على طاولة جوري التفتوا عليها واشرت لهم بيدها يرقصوا بس هزوا راسهم بلا.. نادتهم وقربوا منها ..مؤيد /ترى دخلت علشانك بس رقص مع نفسه،ومازن معايا.. اشر لها مازن بايوه،
جوري بترجي/مدام علشاني كملوا جميلكم بدل منتوا واقفين زي خيال المآته،وغمزت لمؤيد ..بعدين في ناس هتموت على ماتشوفكم ترقصوا.
مؤيد على طول يور بعينه عالحريم ،ضربته جوري بشويش في كتفه/استحي وروح يلا،واشرت للبنت اللي لابسه وردي وجاتها مسكت يدها واعطتها لمؤيد /ارقصي مع عمو.
اشرت لبنى للمطربه تغني اغنيه حماسيه وتلثم مازن ومؤيد وصاروا يرقصوا باحترافيه وسط تصفير البنات اللي فهوا عليهم (للاسف بيصير فعلا في الزوجات) الكل انشغل بالرقص والهيصه وبقيت جوري في افكارها وعالمها اللي محد يعرف يدخله خلصت الاغنيه وطلعوا الشباب وهي مانتبهت غير لما حست بيد على كتفها التفتت قلت البنات يتأملوها بنظرات كلها خوف وقلق،رمشت بتوتر وابتسمت/ ايش بكم لا تخافوا مافيا شي كنت بستوعب الموقف لا اكثر.
لبنى /هكلم العيال علشان نمشي.
جوري برجفه بسيطه/بلا هبل.. خلاص.. نخلص مره وحده وناخذ امي ونروح.
ساره بقلق/جوجو حبيبي لاتعندي، امشي، انتي ليه بتعذبي نفسك كذا؟
جوري بلهجه قاطعه/ خلاص يا بنات، لاتوتروني وانا مافيا شي.. وتابعت بلهجه اخف/اسفه، ماقصدي.،التفتت عالكوشه وشافتهم يلبسوا الدبل ،الشبكه ويتصوروا ويقطعوا الكيك بانسجام،
لفت عالبنات وبصوت مخنوق/بروح دورة المياه(اكرمكم الله) خلوكم هنا، دقيقه وبجي.
اخذت شنطتها ومشت بسرعه وهي تدعي انها ماتطيح،دخلت وفسخت عبايتها ونقابها وعلقتهم عالباب التفتت للمرايه وسمحت لدموعها بالنزول بحريه،بكت وبكت وبكت لحد ما جاها صداع،غسلت وجهها كذا مره، ورفعت راسها وهي تشوف انعكاسها في المرايه وبهمس/خلاص ياجوري،كفايه بكى ودموع،كفايه خذلان وضعف،سنه تبكي احساسك بخيبة الامل والغدر،سنه وانتي لسا مصدومه منه،ايش مستنيه ..متى تفوقي لعمرك ؟لما يجيه اول ولد! خلاص لازم تثبتي لنفسك قبل غيرك انك قويه ،وان اللي سواه ما زادك غير قوه ،وان خيانته مازادتك الا وفاء،وبعده عنك مازادك الاتمسك بحقك،ارفعي راسك ولاتسمحي لأي شخص يكسرك ،ذا واقعك،وذي حياتك ولازم تعيشيهابدون خوف.
اخذت نفس عميييق ..شهييييييق.. زفيييييير،كررتها كذا مره ،اخفت علامات البكى بشوية بودره،اتكحلت بكثافه وحطت روجها الفوشي ،عدلت فستانها وشعرها ، بخت عطرها، شدت جسمهاورفعت ايديها لأعلى شي وكأنها تتمرن ،اعتدلت في وقفتها واخذت اغراضها وطلعت وهي تستغفر.. لحد ما وصلت للبنات، وبهدوء/السلام عليكم.. وبضحكه/هههههههه انا جيت بالسلامه،اذا بلغتوا كنسلوا البلاغ،ههههه واذا ارسلتوا العسس فعسوا وراهم علشان يرجعواههههه.
هزوا البنات روسهم بيأس من طبعها اللي ماتغير من يوم عرفوها..ماتحب تبين زعلها ولا مشاكلها ،ماتحب تشغل احد وتقلقه عليها،واذا بان عليها الحزن تحاول تتظاهر بالعكس ،وتحول الموضوع لنكته.
ساره/المهم انك بخير.
هزت راسها بايوه وهي تبتسم لهم ومعطيه الكوشه ظهرها.
فاطمه بتصريف/ايش اللي نعس وراء العسس،ههههههههه من وين جبتيها دي.. هاا اعترفي.
جوري باستهبال/ابدا ،بس كنت متعرفه على واحد من عهد هارون الرشيد،ههههههههه ولطشتها منه… هبلا انتي يعني عسس ايش يركب عليها مثلا.. ادق له بيجر ..ولا اعمله كوول مي ،خلاص،عسي هي اقرب شي للشي .
حنان /اما بيجر… ههههههههه ترى بطلوه الناس.
جوري بتريقه/هههههههاااااي وانا اقول في غبار في الجو كح كح ،اتاريه من الغبره اللي قلتها.
البنات كلهم قاموا يكحوا باستهبال/ كح كح كح كح ههههههههههههه. ورجعوا يكملوا شرب شاي وقهوه.
مانتبهوا لام العروسه اللي قامت ومسكت المايكرفون وهيا ترحب بضيوفها ويعني اني انسانه ذوووق وهي من جنبها.. واستمرت في هياطها وووواللي يعزني يسمعني زغروطه لزووووجة العريس……
البنات اللي شرقت واللي طشت القهوه من فمها واللي تنحت.. وهيا لازالت مكمله/ياريت تتفضل عالكوشه مشكوره.
جوري وهيا تتمالك نفسها/هوا انا يتهيألي اللي قالته.. ولا انتوا سمعتوا معايا؟
ساره وقفت بقهر/بنت اللذينا.. والله محد بيربيها غي…. جلستها جوري بهدوء وهي تغلي من جوه وبهمس/مانبغى فضايح، روقي..وتابعت وهيا ترسم ابتسامه حلوه على وجهها/يلا كنت ناويه اغير نفسي واصير اقوى.. جات من الله ،اعتبروها بروفه.،وادعوا لي .
وفي الكوشه كان في واحد انصدوم وبقووووه اول ما سمع كلام ام العروسه ووذا الشخص… اكيد عرفتوه...ايوه ..(خالد) اللي كان منسجم مع عروسته لدرجة انه ماشاف جوري مع انها مو متغطيه ،واول ماقالت لها تتفضل ،اتجمدت كل خليه في جسمه، وساب يد العروسه اللي انتبهت لوجهه المتغير،وقف وهو بيدور بعينه يبغى يتأكد فعلا جات ولا لا.. بس ماطول وهو يدور لانه شافها وهي توقف بشموخ وتطلع الكوشه بثقه ماتوقعها،وابتسامتها الحلوه على شفايفها وهي رايحه لأم العروسه المبتسمه بخبث واضح انتبه له وسلمت عليها ،قعد يراقبهم وعقله يحلل ويخطط ،ابتسم بخبث وهوا عارف ان نتيجة اللي بيسويه مو في صالحه الليله، بس مو مشكله (ابرد حرتي)فيكي وبعدها اصالح بنتك.
وقف وساب العروسه ومشي ناحية جوري بخطوات اتعمد تكون سريعه صار وراها، ولما لفت لقته في وجهها،مدت يدها بمصافحه، بس هوا فاجأها لما سحبها لحضنه،رمشت بعدم استيعاب وهو يطبع بوسه طويله على جبينها وبعدها باس يدها تحت انظار العروسه وامها المصدومين من حركته،
وتصفير وصراخ البنات اللي ملئ القاعه بتشجيع… رفع راسها اللي منزلته من خجلها والتقت عيونهم في كلام طويل ..عيونه تتأسف لها عاللي صار.. وعيونها بتشكره بامتنان على رد فعله..وبتهور باست خده بسرعه واحراج ،لبنى اشرت للمطربه اللي ماصدقت/ الاغنيه ذي إهداء من العريس لزوجته جوري وشغلت الدي جي
(يابعدهم كلهم.. عبدالمجيد عبدالله) ،زاد هبل البنات على رومانسية خالد،اما جوري وجهها قلب على طماطم، سحبت يدها من يد خالد بس شد عليها وبنظره منه استسلمت لايتهور في شي اكبر، سحبها لحضنه وصاروا يرقصوا سلوه وهي تجاريه .
كانت الاغنية بمثابة طعنه للعروسه وهي تشوف ليلة عمرها اللي خططت لها من شهور وتحلم فيها من سنين تتهاوى قدامها في لحظه، انظار الكل صارت على جوري والادوار انقلبت في ثواني صار الكل ينظر لها هي بنظرات الشماته والشفقه، وكأنهم يقولوا لها تستاهلي ،انتي اخذتيه منها،هيا احق منك بيه،شدت على مسكتها لحد مااوجعت اصابعها ،وامها جنبها وهي تسب في خالد وجوري .
قاطعتها بعصبيه وبكى/انتي السبب،ليه تناديها ليه،انتي خربتي ليلتي.
الام بقهر/ماكان قصدي كذا ..كنت بس بأدبها علشان ماتفكر تتجرأ عليكي، وتفهم انها خلاص صارت ماضي وانتي الكل في الكل.
العروسه ببكى/هوا اللي ادبنا شوفيه كيف سايبني ويرقص معها.
الام/ خلاص اهدي،الناس انتبهوا لشكلك.
وفي ناس كمان مصدومه(ليلى. لطيفه) /
اكيد ساحرته ، اتجنن ساب العروسه وماسك في ذي.
ام خالد/الا الله يفرحه ويجبر بخاطره زي ماجبر خاطر الضعيفه ذي، ولاكان عاجبكم اللي سوته العقربه امها،تبغى تذلها وتكسر نفسها ،لكن ربي مايرضى بالظلم ورد كيدهم في نحرهم.
لطيفه/ندى مالها صلاح باللي عملته امها.
ام خالد ببرود/ينحرقوا سوا ،المهم جوري مبسوطه.


رد: خريف الحب / للكاتبة خياله،،والخيل عشقي
(خالد ، جوري)
خالد وراسه على كتف جوري/ما توقعت انك بتجي.
جوري بهدوء/مو قلت انك تتمنى جيتي، وفرحتك بتكمل بوجودي.
خالد/يعني جيتي علشاني.. انتي ما تتخيلي فرحتي الليله كيف وانتي معايا.
جوري/الله يهنيك،بس مو وقت ذا الكلام، انا اخذتك منها في ليلة عمرها وعمرك، اكيد انها زعلانه.
خالد ببرود/ايه اللي اخذتي واخذت،كلكم زوجاتي،واذا زعلانه انا براضيها،انتي لاتشغلي بالك.
جوري بابتسامه وهي تبعد عن حضنه/ وانا يكفيني اللي عملته الليله،مارح انسى موقفك طول عمري.
مسكت يده ووصلته للعروسه اللي هتنفجر.
مسك خالد العروسه ووقفها قدام جوري اللي على طول سلمت عليها/الف مبرووك يا ندى
والله يجمع بينكم على خير.
التقت عيونها بعيون ندى اللي كلها حقد وقهر،حزنت عليها لانه موقفها جدا بايخ وما كانت موقعه يصير كذا. وسلمت على ام ندى اللي واقفه جنبها/تسلمي على ذوقك ياخاله،بصراحه كنت بسلم عليهم ومستحيه اخرب جلستهم ،بس انتي ماقصرتي جبتيه لعندي ووفرتي عليا الاحراج.
دفت خالد وندى لوسط الكوشه يرقصوا وخالد يدعي تعدي الليله على خير .
لبست الجوي والبنات عباياتهم علشان يمشوا، وراحت لخالد ووقفوا على جنب، جوري/خلاص ماشيه.. توصي شي.
خالد/خليكي ونمشي كلنا مره وحده.
فلتت منها ضحكه وهي تأشر على ندى وامها/هههههههه ..تبغاهم ينجلطوا..ايش نمشي سوا.،ههههههه لايكون حجزت لي معاكم وانا مدري.
خالد/اذا تبغي دحين احجز لك.
جوري فكت ضحكت/هههههههههههههههه هههههههههه اتخيل المنظر وقتها هههههههه خلاص بطني تعورني هههههههههه.
صاروا يضحكوا سوا والحريم يشوفوهم باستغراب.، ايش حكايتهم ،وكيف علاقتهم غريبه.. محد قادر يفهمها .
خالد يحاول يكتم ضحكته/ههههه خلاص بس،لا يحسبوناههههههههه مجانين.
جوري تاخذ نفس وتسمي بالله/ترى عيب والله،ندى هتفكر اني متقصده اقهرها.. يلا الشباب برا ،الف مبروك وتصبح على خير.
خالد بامتنان/الله لايحرمني منك.
اكتفت بهز راسها،وسلمت على ندى ونزلت من الكوشه، وراحت لأم خالد/يمه.. انا ماشيه تجي معايا ولا مع البنات.
ام خالد/لا حبيبتي بجي معاكي ،ايش يقعدني معاهم .
رن جوال جوري /هلا مؤيد.
مؤيد/هاا بتمشوا ولا لسا.
جوري بضحك/ايش لسا،احد قلك بنظف القاعه واقفلها هههههههههههه .
مؤيد /عارفك حنونه.. قلت يمكن بتساعدي.
جوري/ لاياقلبي،كان زمان وجبر.،وقف قريب للباب وانزل شيل قصي،احنا جاهزين. مؤيد بتردد/امم،بنوصل احد بطريقنا.
جوري بنذاله/احتمال،في مجال ولا اعتذر.
مؤيد بمكر/حسب البنات، من بيجي.
جوري بمكر زيه/ امممم،مدري، اقلك اعتذر منهم احسن ،لسا نضرب لهم مشوار،بلاها.
مؤيدبسرعه/لااااااا، يعني ..عادي، الجيران لبعض،يلا انا برا.
جوري راحت للبنات/صبايا نوصلكم.
حنان/اخويا برا،مرسيه.
ساره/هههههه انا قاطه معاكم.
فاطمه بخجل/وانا اذا مافيها كلافه.
جوري بحلقت فيها/على فكره ..ترى مو لايق عليكي الادب،،من متى ، هاا.. لايكون علشان وتغمز ..حبيب القلب مازولا..
استحت فاطمه ورمتها بورده كانت معاها/بلا في شكلك،قليلة ادب.
جوري تعطيها قصي تشيله/لاتسرقي كلمتي(قليل ادب.. تقولها لخالد) بعدين على بالك انا الحب ترميني بالورد.
طلعوا برا وهيا ماسكه البنت اللي لابسه وردي في يد وام خالد ماسكتها باليد الثانيه.
شافت مؤيد برا السياره،راحوا ركبوا،ومؤيد اول ماشاف قصي راح ياخذه/عنك ياحلوه لاتتعبي.
فاطمه ارتكبت واستحت واعطتها ظهرها.
مؤيد استغرب /ايش بك هاتيه.. ماردت عليه
مؤيد بضحك/خلصيني،اخاف تشيليه وتطيحي بكعبك ذا،هههههه،واتورط واشيلك، وشكلك متنتي،ههههههههه، بتكسري ظهري.
لفت عليه فاطمه وهي مطرطعه،واعطته قصي بقوه ومشت بعصبيه.
مؤيد استغرب وفي نفسه"ام غبائي، البنت مو ناقصه الله يعينها"
دخلت السياره وقفلت الباب بقوه /ياحماره ياحيوانه يا…. سكتت لما دخل مؤيد، وانتبهت انها راكبه وراه، اما جوري /كااااااااك
مؤيد مستغرب"توها كانت تنافخ"/ انتي شاربه شي جوه.
جوري /هههههههههه ربي يسعدكم قولوا امييييييين.. الكل /امييييييين.
ام خالد /حبيبتي فيكي شي؟
جوري وهي تتمالك نفسها/ انا لا، بس غيري يمكن هههههههههه .
قرصتها فاطمه/اااااااي ايي ، خلاص سكت.
ساره تضحك بدون صوت مافي غير كتوفها تهتز.
جوري/مؤيد مر بيت ابو محمد وابوعلي ،نوصل البنات.
مؤيد يعدل المرايه ويشوف وراء/ يبشروا، ليه ماقلتي من اول انه في ناس معانا.
جوري بلكاعه /اشمعنى .
فك الدرج وطلع عطر ..عطر السياره واتعطر ونسف الشماغ.
مؤيد/يعني… احافظ على برستيجي،وغمز في المرايه.
فاطمه ذابت وساحت من الغمزه وريحة عطره.
جوري/هههههههه لا ماعليك ،برستيجك محفوظ، والقرد في عين امه غزال ههههههههه.
فاطمه بهمس / انطمي ياحيوانه،انا استاهل اللي جيت معاكم.
جوري بلعانه/خلاص يابنت الحلال،ماقلنا شي .
فاطمه شهقت بقوه وبحلقت في جوري ،. مؤيد مبسوط عرف انها وراه/ بسم الله عليكي، ومد لوراء قارورة مويا ،جوري اشربي لايعورك حلقك.
استحت فاطمه من جرائته ولصقت في الباب و مؤيد يراقبها من المرايه/ جوري اخاف تطيحي وانتي لاصقه في الباب.
ام خال بحسن نيه تلتفت لوراء/جوري في النص مو جنب الباب.
مؤيد وجوري وساره/هههههههههههههههههه.
ام خالد/ بسم الله ،بسكم ضحك،مو كويس .
مؤيد حس انه زودها وحب يعتذر/انا اسف.. وحقك عليا،بس خلاص مارح اتكلم لين نوصل البيت،بس انتي روقي ولا تعصبي علينا.
ام خالد باستغراب/انت مالك اليوم، من قال اني معصبه،بسم الله عليك.
فاطمه في نفسها"معقوله قاصدني ،عمره ما وجه لي كلام ولا لمح.. معقوله جوري قالت له شي عني "رفعت عينها بخوف وطاحت على المرايه وعينه عليها اتعلقت عيونهم ببعض للحظات قبل ماتحس على نفسها وتنزل عينها بارتباك وخجل.
جوري /مؤيد… مؤيد!
مؤيد/-------
جوري/مؤيد يا اخويا الوسيم… مؤيد يا قلبي.
مؤيد/-------
جوري بصرخه/مؤيد ووجع يوجع الشيطان.
مؤيد بارتباك/هلااااا ،،ايش فيه.
جوري باستهبال/لا ..سلامتك مافي شي، بس ترى عندي اولاد وابغاهم ويبغوني،وفي ناس عندهم مستقبل وردي يبغوا يعيشوه.
مؤيد بملل/اختصري، المطلوب.
جوري/ المطلوب يا قلبي تحط عينك عالطريق.. هااا ..عالطرييييق، عندنا امانات نوصلها لأهلها.
مؤيد بفهاوه/وانا مستعد اصير سواق للامانات ،وانا قدها بعون الله ،لاتوصي
جوري وهي تضربه بخفه على راسه/بعد هبل اليوم هيبطلوا،ولا رح نشوفهم لسنه قدام.
مؤيد بخوف/لاااااااا، والله كنت امزح.
جوري بروقان/ اجل عينك قدام، واحرمنا من تغريدك لين نوصل.
مؤيد بتريقه/ ابشري عمتي،ماطلبتي شي.
وظل ساكت لين وصل الكل وراحو بيتهم.
-----------------------
(خالد،ندى)
بعد ماانزفوا وراحوا الفندق ،دخلت جناحها وهي تبكي، فسخت عبايتها وجلست عالكنب.
جلس خالد جنبها ومسح وجهه وهو يسمي بالله/وبعدين يعني مارح نخلص من ذا الفلم. ندى بحده/انت لك عين تجلس جنبي وتكلمني بعد اللي عملته.
خالد ببرود/ليه المفروض اخذ منك موعد قبلها! وبعدين ايش اللي عملته.
ندى بصراخ/يابرودك يا شيخ..كل اللي عملته وجاي تسأل.، انت كيف تسيبني عالكوشه وتروح لها،كيف قدرت تسلم عليها وترقص معاها قدامي وقدام الناس،انا تذلني وتشمت الناس فيا انا…وين كلامك ووعودك.. وين اللي بتعيشني ملكه وتشيلني على كفوف الراحه.. وين دا كله راح،من اول ليله تروح لها.. خلاص موقادر على بعدها.. طيب تعبت نفسك ليه وقعدت سنتين وانت تحاول في اهلي لين وافقوا عليك.. ليه خ…… .
قاطعها بحده/انكتمي وصوتك لايعلى.. محنا في بيتنا… وبسك تخبيص.. انتي عارفه اني ماحب جوري ومتاكده اني احبك انتي .
ندى وهي تبكي بقهر/كنت غبيه وصدقتك، المفروض كنت اعرف انك تحبها من ساعة مارفضت تطلقها،سنتين واهلي يضغطوا عليك وقالوا عالمكشوف اذا طلقت خذني بدون مهر، بس انت رفضت ،وانا حبيتك اكثر وقلت اللي مافيه خير لأهله مافيه خير للناس.،بس مو كذا.. موكذا.
تابعت وهي تشهق/انت ..كسرتني اليوم.. خربت فرحتي،ونكدت عليا ليلتي دخلتي.
ضمها بقوه / انا ماخربت شي.. ولا رحت لها وكنت اعرف انها جات اساسا، امك هيا اللي
استفزتني بحركتها البايخه والوقحه.
ندى تدفه بعصبيه/لا تحط امي في النص.. امي ماقالت لك روح حب واتغزل فيها ،امي ماقالت لك تسيبني زي اليتيمه عالكوشه والناس تتشمت فيا.
خالد بحده/يعني امك بريئه! ماغلطت! ردي.
ارتبكت/ انا انا ما قلت كذا.
وقف بغضب وراح ناحية الشباك وفتح الستاير ووقف يشوف الشوارع تحته/شوفي بابنت الناس.. انا ماضحكت عليكي انتي عرفتيني وانا متزوج،ومن البدايه صارحتك جوري لايمكن اني اطلقها،وشرحت لك اسبابي وانتي وافقتي.،وقلت لك الف مره اليوم اللي بتزوجك فيه بتصيروا اخوات، وبرضه الف مره قلت لك جوري ماعندها حركات الحريم التافهه، ومالها في اللف والدوران،يعني عامليها بالطيب بتحطك على راسها.
ندى بغيره/كل ذا غزل فيها،مادامت ملاك زي ماتقول ،اتزوجت عليها عليه!
خالد جلس في طرف السرير ونزل راسه/لاني احبك ..انا شرحت لك من قبل ،بس بشرح مره اخيره ،انا اتزوجت جوري وهيا لسا ماعدت 14سنه ،يعني طفله، فجأه لقت نفسها في بلد غير بلدها، واهل غير اهلها ،فتحت عينها وقلبها عليا انا،كانت تنام وتصحى في حضني، كبرت على يدي وقدام عيني،ماتعرف غيري اب واخ وزوج،وشفت فيها براءه وصدق وطيبه ماشفتها في اخواني،عمرها ماعصتني ولاضايقتني،اتحملت مني اشياء ماتتحملها طفله في عمرها وسامحتني عليها، اعتبرت اهلي اهلها ،وقالت ربنا بيقطع من جهه ويوصل من جهه ،حرمتها من اهلها ووصلتني باهلي،امي تعتبرهابنتها،واخواني يعتبروها اختهم مو زوجة اخوهم،انتي عارفه لو ابويا كان عايش كان لايمكن يوافق اتزوج عليها.
ندى بغيره وقهر/خلااااص. بسك غزل ومدح، انت بتموتني،فيه احد يتغزل في زوجته الاولى يوم دخلته عالثانيه.
خالد/انا ماتغزلت ولا مدحت ،انا بفهمك اللي مو راضيه تفهميه، بعدين ناسيه انها اللي خلت ابوكي يوافق على زواجنا بعد مايئسنا انه يوافق ،يعني عملت معانا معروف.
واذا بتلومي احد عاللي صار اليوم !لومي امك ..امك لوحدها ..
وبعصبيه/لايكون على بالك اني صدقت حركة الشكر والزغاريط والفلم اللي عملته امك.. تابع بغضب/الظاهر امك شافتني متمسك فيكي وسويت الهوايل وصبرت سنتين علشان يوافقوا.. قالت بس ذا ميت في بنتي وغرقان لشوشته.. فقالت خليني اكسر عينه زياده واكسر حرمته معاه..نادتها علشان تذبحها ،وتموتها قهر،وتشمت الناس فيها.. بس انا الغلطان، انا بديت بذبحها لما ترجيتها تحضر.. انا اللي قهرتها بانانيتي، كنت ابغاها تحضر علشان اكذب على نفسي واطمنها وانا اشوفها جايه وتباركلي،، اصدق انها مو زعلانه ولا شايله في خاطرها عليا،اصدق اني ماخنتها.. واستغفلتها سنه بكاملها وانا اعرفك ومتغير عليها،قلت في نفسي اذا جات ..يعني خلاص سامحتني.
ما توقعت انه قلبها كبير لذي الدرجه،وانه حبها لي تعدى حدود العقل عندها لدرجة انها تموت نفسها بجيتها زواجي،ذبحت نفسها بشوفتي معاكي،فضلت قلبي على قلبها، وراحتي على راحتها،عارفه ليه؟ علشان بس قلت لها ان فرحتي بتكمل بوجودها..
ههههههههههههههه شفتي نصب وكذب اكبر من كذا،رمى قارورة عطر عالتسريحه وهو يتابع بغضب/ماحبت تكون فرحتي ناقصه.. وانا اللي حرمتها فرحتها..
ماحبت اكون مشتت الليله اذا شفتها ماجات.. وانا اللي شتتها وبعثرتها بانانيتي.
وفي الاخير تجي امك بكل بساطه تهينها وتكسرها قدامي فوق كسري لها.. اخذ نفس بقوه /لاعشت ولاكنت ان خليتها تنهان وتنذل بسبب حبها لي ..فلا تقولي انتي انهنتي،انا مااهنتك،انا صنت كرامتها وحفظت اعتبارها اللي امك كانت ناويه تبعثره بحقدها وغيرتها.. افهميني.. جوري مالها احد هنا بعد الله غيري.
بكت بقهر"معاه حق،امي هيا اللي بديت بالغلط،جوري مالذنب ،بس انا كمان مالي ذنب،مااستاهل اللي صار لي اليوم"
عوره قلبه عليها وهيا تبكي ليلة عمرها،هيا كمان مالها ذنب.. جلس جنبها ومسك ايديها/حبيبتي.. اسف.،والله ماكان قصدي اللي صار،ولاكان قصدي ازعلك،ولا قصدي انفجر فيكي كمان… خلاص انسي ،وخلينا نبدأ حياتنا وانتي متأكده انك حبي الوحيد ،انتي اللي ملكتي قلبي. رمت نفسها على صدره وهي تبكي ضمها وحوطها بذراعه،وصار يمسح على شعرها بحنان وهو يهمس لها بكلمات اعتذار وحب ويحاول ينسيها اللي صار.
-----------------------
لا إله إلا الله وحده لا شريك له.. له الملك وله
الحمد وهو على كل شي قدير


رد: خريف الحب / للكاتبة خياله،،والخيل عشقي
(سبحانك اللهم وبحمدك أشهد أن لا إله الا أنت.. استغفرك وأتوب إليك)
الورقه الثانيه
في احد احياء جده المتواضعه
اخيرا وصلت جوري على بيت العيله زي ما تحب تسميه،اللي هو بيت ابو خالد اللي اصر انهم تسكن معاهم بعد زواجها،الشي اللي رحبت فيه وماعارضت ابدا…
كان بيت شعبي وكبيير ومفروش بذوق ،فيه قسم خاص للرجال وله مدخل منفصل عباره عن مجلسين كبير ومتوسط مع دورة مياه (اكرمكم الله) ومطبخ تحضيري صغير ..اما القسم الثاني الاساسي بيتكون من ظ¦ غرف للنوم وصاله ومطبخ ودورتين مياه(اكرمكم الله) ومجلس الحريم مع ملحقاته… كان البيت يتوسط حوش متوسط الحجم…
عائلة ابو خالد
ابوخالد(محمد) متوفي.. ام خالد(مريم)
الاولاد… لطيفه،خالد،ليلى،لبنى،مازن،مؤيد..
دخل مؤيد وهو شايل ياسمين ولحقته ام خالد وجوري وهي شايله قصي…
مؤيد / جوري.. حطيت ياسمين في سريرها والتف لامه.. تبغوا شي قبل ماانام…
ام خالد/لا يا قلبي روح ارتاح… تصبح على خير.
جوري /الله يعطيك العافيه.. تعبتك معايا.
مؤيد بملل/ على طول تاعبتني ايش الجديد. ام خالد بعتاب/ بس يا ولد استحي.
مؤيد بضحك وهويبوس راسها/ نمزح نمزح ياام خالد.. على طول تدافعي وووول تراني ولدك مو هيا.
جوري بعد ماحطت قصي في سريره ورجعت/يالطيف عالحسد… قل اعوذ برب الفلق ..فسخت نقابهاوحضنت ام خالد بحب وهي تطلع لسانها لمؤيد/فديت امي حبيبي الله لايحرمني منها. (جوري ماتغطي عن اخوان خالد،تتحجب وتلبس ساتر)
ام خالد/بنتي غصبا عن اللي مايعجبه…
جوري بلعانه/ههههههههههه لقط وجهك قبل ماتروح.
مؤيد وهو يدور في الارض وباستهبال/ما لقيت شي.. مالت عليكي.. اروح انام ابرك.. وانتي وهيا غنوا على بعض براحتكم.. تصبحوا على خير، وتركهم وهم يضحكوا عليه..
بعد ما خرج مؤيد راحت لعيالها وغيره ملابسهم ورجعت لام خالد/يمه جيعانه،احط لك شي تاكليه..
ام خالد /ما يحتاج..ايش رايك تنامي عندي.
جوري بضحكه/هههههههههه تووووبه، اخر مره نمت عندك صحيت وانتي ضامتني على بالك حمودي الله يرحمه..
ام خالد/الله يرحمه.. ومن جد مالت عليكي وعلى اللي يعزمك عنده ..
جوري تبوس يدها وتتنهد/لا تخافي عليا يالغاليه خلاص الليله عدت على خير،ومافيا الا العافيه .. انتي بس صلي وادعيلي.
ام خالد تضمها لصدرها بقوه/الله يعوض صبرك خير يا بنتي.
جوري باست راسها وراحت لغرفتها فسخت عبايتهاواخذت دوش سريع ولبست لها بيجامه برمودا رمادي مع تيشرت رمادي وفسفوري ولمت شعرها واتعطرت ولبست جلال الصلاه وصلت قيام الليل اللي صارت مات تتركها من ظ£ سنين بعد ماشافت برنامج عن فضل صلاة الليل وفضلها عند الله سبحانه وتعالى .. قال تعالى: ( تتجافى جنوبهم عن المضاجع يدعون ربهم خوفا وطمعا ومما رزقناهم ينفقون فلا تعلم نفس ما أخفي لهم من قرة أعين جزاء بما كانوا يعملون) السجدة 16 17.
خلصت صلاتها وصارت تقرأ قرآن حتى أذن الفجر.. صلت السنه وجلست تقرأ الاذكار حتى قامت الصلاه ،صلت وتابعت استغفارها وتسبيحها لين شرقت الشمس وصلت صلاة الشروق.. كان ذا من ضمن روتينها اليومي. فسخت جلال الصلاه وهي تحس برغبه في الجري.. لبست كوتش رياضه وخرجت الحوش وبدأت رياضتها المفضله(الجري) لين حست بالتعب ، اتوجهت للجزء الخلفي اللي كان الجو فيه مهدي للأعصاب، بسبب عبير الورد الطايفي والفل المغربي المختلطه مع ريحة الليمون و النعناع وانواع بسيطه من الخضار.. جلست على فرشه في زواية الحوش وعليها مساند وتكايات وكم مخده موزعه بطريقه مريحه.. اتنفست بعمق وتعب بسبب جريها،ودارت بعينها تتأمل المكان اللي على قد ماكانت تحبه وترتاح فيه لانه يفكرها ببيت اهلها،على قد ماكرهته في اليوم اللي اكتشفت فيه حقيقه زلزلت عالمها
ومنزلها المثالي.. حقيقه خلت حبها واحلامها تنهار……
قبل سنه
خرجت من غرفة اولادها بعد ماخلصت طقوسهم زي ماتسميها وناموا(عودت ياسمين وقصي انها تحكي لهم قصه عن الانبياء او للأطفال ويقروأ آية الكرسي والمعوذات قبل النوم) كانت الساعه ظ،ظ، وخالد لسا ماجاء،صار له كم شهر يرجع متأخر وعلى طول سرحـان ومهموم وكل ماسألته قال مشاكل في الشغل،مااقتنعت لكن مابيدها حيله،كانت حاسه بملل ام خالد راحت بيت اختها ،ومؤيد ومازن راحوا زواج واحد صاحبهم في الحاره ،زفرت بضيق وهي تحوس في البيت خلصت شغلها والبيت مرتب ونظيف وماهي لاقيه شي تعمله،اخذت دش ولبست جينز اسود وبلوزه حمراءبشرايط عالكتف استشورت شعرها الفراوله اللي اختارها لها خالد لانه يحب الشعر القصير.. حطت روج احمر واكتفت بكحل اسود داخل العين ،لبست اكسسوار خفيف وفلات احمر وراحت المطبخ، فتحت الثلاجه وتأملتها دقايق قبل ما تطلع شمام وثلج سوت عصير وصبت لها كاسه وحطت الباقي في الثلاجه،رجعت عالصاله ودارت فيها وهيا تشرب عصيرها ،شغلت التلفزيون وقلبت القنوات بملل لين استقرت على دبي كانوا عارضيين مسابقة فروسيه وصارت تتابعها باهتمام وحالميه،كانت طول عمرها تحب الخيول وتتمنى تمتلك فرس عربي اصيل وعلى طول تتابع مسابقات الفروسيه والبرامج اللي تعرض اي شي يتعلق بالخيول سواء بطريقة ركوب الخيل او بانواع الخيول وطرق العنايه بها،كان الموضوع بالنسبه ليها عشق وحلم.،تابعت بحماس وهيا متفاعله مع المتسابقين وتشجع وتنتقد كأنها معاهم... صرخت بيأس لما خلصت المسابقه/لااااااااااا شكلها بدأت من اول… قامت وهيا زعلانه /ياربي… .حبكت يخرجوا العيال اليوم… وخالد كمان مره اتأخر.. ايش الملل ذا..
قررت تروح حديقتها تشوف لها شغله تسليها اخذت جلال الصلاه معاها في حالة اذا جوا الشباب ،طلعت عالحوش بهدوء ولما قربت عالجزء الخلفي سمعت حس احد، اتوترت "ياربي مايكون حرامي،انا لوحدي مع الاولاد" قربت بتردد وهي تحاول ماتطلع صوت "لازم اتأكد اذا كان حرامي،يمكن بسه ،وماله داعي اتصل لخالد واقلقه" مشت على اطراف اصابعها وهي خايفه وكل ماقربت الصوت صار اقوى واوضح،عقدت حواجبها بأستغراب"خالد.. متى جاء..وايش يسوي هنا"ابتسمت بشقاوه وشر وهي تفكر كيف تخوفه زي ماخوفها ،قربت اكثر وصار صوته واضح ومفهوم/انتي ليه مو راضيه تفهمي.
جوري في نفسها"اكيد لطيفه ياليلى،مافي غيرهم مايفهموا"
خالد بضيق/حبيبتي انتي ،لاتقولي ماما ولابابا،احنا متفقين من البدايه صح ولا لا..
--------
خالد بضيق وعصبيه/طلاق مو مطلق،عدت الكلام ذا الف مره.
جوري في نفسها"ياربي ،انا ايش سويت لهم،ليه يكرهوني،"قررت تقطع عليه المكالمه ماحبها.. والله ماحبها،جاها صوت خالد المعصب وهو يتابع بنفس النبره/انا ماحب غيرك،ليه مو مصدقه…
حست رجولها مو شايلتها انهارت عالارض بضعف وهي ترمش بتوتر"ماحبها.. ماحب غيرك.. مو معقول تكون وحده من اخواته"
خالد بحده/يعني علشان مابغى اطلقها لازم اكون احبها.. في اعتبارات ثانيه للموضوع..
غطت اذنها بكفوفها وهي تهز راسها بقوه"اسكت ..اسكت مابغى اسمع شي" خالد يشرح/ماقدر اطلقها بالسهوله ذي.. بس والله ماحس معاها بأي شي.. اللي بينا عشره وواجب مو اكثر من كذا..
---------------
خالد وهو يتنهد بضيق/حبي افهميني.. انفرضت عليا في وقت ماقدرت ارفض فيه.. كنت وقتها مضطر اتزوجها..
غمضت عيونها بقهر وصدمه، قاعد يذبحها، كلماته اخترقت قلبها مثل السكاكين..
كان مصر يذبحها بكلامه/اتزوجتها واتفاجأت لما شفتها كانت طفله، سبتها سنه بكاملها وكنت ناوي اطلقها بس ماقدرت، ابويا رفض واتزوجتها على امل اني احبها بس كان بينا حاجز ،ماقدرت احبها حب رجل لامرأه، ماحس ناحيتها باي شي مميز ،بس اتعلقت فيها وصارت جزء من حياتي ..وبينا اولاد.
----------------
خالد وهويتمالك اعصابه/مو موضوع الاولاد مع مين ..انا مابغى اطلقها،ولا ابغى اشتت اولادي ..
---------------
خالدبضيق/شوفي يابنت الناس انا ماضحكت عليكي،صار لنا سنه نعرف بعض،وانتي عارفه اني متزوج ومتمسك بزوجتي واولادي،واعطيتك الهرجه على بلاطه من اولها،تجي تقولي اهلي مو موافقين،علشان متزوج،شغل لوي الذراع ذا ماحبه وانتي عارفه...
حاولت تتسند عالجدار وتوقف"لازم اروح من هنا.. لازم اتحرك ..اذا قعدت اكثر من كذا بيجرالي شي..
مشت بخطوات مهزوزه وهي ترجف ،برد مو غريب عليها غزا اطرافها وزحف لعظامها،اسنانها صارت تصتك من قوة الرجفه اللي اجتاحت كيانها،وصلت لغرفة اولادها بجهد وانفاسها صارت تضيق عليها راحت لسرير قصي ودخلت جنبه تحت اللحاف،تنفسها صار اصعب وصارت تشهق وهي تحاول تتنفس.،السواد بدأ يلفها وراسها يثقل و------------
فتحت عيونها بصعوبه وهي تحس بوخز في عيونها وراسها، دارت بعيونها في سقف الغرفه "ذي مو غرفتي.. انا وين" انتشلها صوت من حيرتها..
How do you feel now
(كيف تشعرين الان) ..رفعت راسها شافت ممرضه جنبها وهي تعدل لها المغذي…
جوري هزت راسها وانتبهت لقناع الاكسجين اللي على وجههاوشالته/ I'm fine ... Since when I'm here(انا بخير.. منذ متى وانا هنا) الممرضه/ one hour ago (منذ ساعه)
جوري/ كح كح، I am thirsty(انا عطشانه)
هزت الممرضه راسها وخرجت تجيب مويا.
رفعت جوري نفسها واستندت عالسرير ، مدت يدها وسحبت ابرة المغذي بشويش من يدها الثانيه ورمتها عالارض/ااااه..
دخل خالد/الحمد لله على سلامتك حبيبتي ومسك يدها ورفعها لشفايفه يبوسها ووقف لما شاف دم على يدها،بس جوري سحبتها بسرعه وعدلت شعرها ..
خالد بعصبيه وهويمسك يدها بعد ماشاف ابرة المغذي عالارض/انتي مجنونه.. ليه فكيتيه.. رجعت سحبت يدها ببرود/مااحتاجه.. وسحبت مناديل من الطاوله اللي جنبها ومسحت الدم اللي في يدها. .
دخلت الممرضه واعطت جوري المويا… .
وبعصبيه/ مدام ايس هادا what did you do
(ماذا فعلتي)
جوري بابتسامه/ I'm fine now .. do not worry(انا بخير الان.. لاتقلقي)
عقمت الممرضه مكان الابره وحطت عليه بلاستر،وخالد يراقب جوري باستغراب وشك
عدلت عبايتها ورمت طرحتها على وجهها وطلعت بعد ماشكرت الممرضه .
وصلوا البيت بدون مايتبادلوا اي كلام طول الطريق، دخلت وشافت ام خالد مستنيه في الصاله وباين عليها الخوف ،واول ماشافتها حضنتها على طول/ايش بك ايش يعورك ياقلبي..
جوري وهي تبوس يدها/سلامة قلبك يمه، مافيا شي ،بس هبوط في الضغط لاني مااكلت اليوم مزبوط..
جلستها ام خالد /والله قلبي طاح لما اتصل خالد وقال اجي علشان العيال،لانه بيوديكي الطوارئ… .
وقفت جوري بدون ماترد/يمه اسمحي لي بروح انام.. حاسه نفسي دايخه..
خالد بسرعه شالها /انا بوديكي الغرفه ..
لفت وجهها عنه وماردت ، دخلوا غرفتهم وحطها عالسرير ومد يده بيفسخ عبايتها دفت يده عنهاببرود / لاتتعب نفسك.
خالد بعصبيه/انتي مالك ،شكلك مو طبيعي.
طنشته وراحت لدولابها طلعت بيجامه وراحت الحمام(الله يكرمكم)...
خالد رمى نفسه عالسرير وهويفك ازرار ثوبه بعصبيه"تصرفاتها مو طبيعيه ..معقوله سمعتني،بس كيف، انا لقيتها في غرفة الاولاد، يعني ماعرفت اني جيت اساسا، بس الحاله اللي رجعت لها فجأه،وبرودها ذا عمرها ماعاملتني كذا حتى لما نختلف،،
الله يستر ،زفر بضيق وقام يغير ملابسه…
استغفر الله وأتوب إليه
|الساعة الآن 02:58 AM.|
Powered by vBulletin® Version 3.8.11
Copyright ©2000 - 2022, Jelsoft Enterprises Ltd.
SEO by vBSEO 3.3.0 ©2009, Crawlability, Inc.
شبكة ليلاس الثقافية